**Szakmai megalapozó dokumentum**

**útmutató**

 Jelen dokumentum a Savaria Jövőjéért Helyi Közösségi Fejlesztési Stratégia keretében megvalósítandó, az Európai Regionális Fejlesztési Alap által finanszírozott felhívásokra vonatkozik. A segédlet a projektjavaslatok kidolgozása során elkészítendő rövid szakmai megalapozó dokumentum tartalmára vonatkozó alapvető, általános elvárásokat, javasolt szempontokat foglalja össze.

A dokumentum célja, hogy releváns információt nyújtson a támogatást értékelők számára a projektötlet megalapozottságáról, a finanszírozás és a megvalósíthatóság elemeiről. Bemutatja továbbá, hogy a projekt valós probléma megoldását célozza, illeszkedik a HKFS céljaihoz, a költségek tekintetében optimális szakmai tartalommal bír és a támogatási szabályoknak megfelel.

Kérjük, hogy a dokumentum készítése folyamán mindvégig törekedjen a világos, könnyen érthető, tömör és pontos megfogalmazásra.

**Felhívjuk a figyelmet, hogy a pályázati felhívás 4.4.2. fejezet 3. „Tartalmi értékelési szempontok” c. pontjában megadott kritériumoknak való megfelelőséget a szakmai megalapozó dokumentum releváns pontjaiban szükséges kifejteni.**

Az alábbiakban a dokumentum elkészítésének megkönnyítése érdekében annak tartalmára, szerkezetére adunk javaslatot.

**A szakmai megalapozó dokumentum formai követelményei**

A címoldalon kérjük feltüntetni helyi felhívás címét és kódszámát, alatta a „Szakmai megalapozó dokumentum” címet, alatta az érintett támogatási kérelem címét. Az anyag törzsdokumentuma a projekt megvalósíthatóságának értékeléséhez szükséges lényegi információkat (tényeket, tervezési adatokat és azokat közvetlenül alátámasztó indoklásokat) tartalmazza.

Kérjük, hogy az anyag elkészítése során törekedjen az átláthatóságra, és arra, hogy annak terjedelme ne haladja meg a **10 oldalt**!

**A szakmai megalapozó dokumentum tartalmi elvárásai**

Kérjük, hogy a dokumentum elkészítése során az útmutatóban foglalt szerkezetet kövesse, és ügyeljen arra, hogy minden olyan információ megjelenítésre kerüljön, amelyek a segédlet egyes fejezetei alatt kifejtendő szempontként felsorolásra kerültek!

**Jó munkát és sikeres kérelembenyújtást kívánunk!**

**A szakmai megalapozó dokumentum kötelező szerkezeti és tartalmi elemei**

*1.1 A projekt szükségességének alátámasztása, előzmények:*

A projektben terv szerint résztvevő szakemberek tapasztalatainak összegzése és a jelenlegi szakmai feladatainak bemutatása. A projekt megvalósítását indokoló szükségletek bemutatása a célcsoportok részéről. A projekt helyi közösségre gyakorolt pozitív hatásainak bemutatása.

*1.2 A projekt előkészítettsége:*

A projektgazda rövid bemutatása, a támogatási kérelem szempontjából releváns tevékenységeik, tapasztalataik kiemelésével. A projektterv végrehajtását előkészítő, korábban lezajlott beavatkozások vázolása. Itt szükséges bemutatni, amennyiben egymásra épülés vagy egyértelmű pozitív egymásra hatás mutatható ki egynél több korábban már megvalósított / folyamatban lévő / tervezett beavatkozással.

*1.3 A projekt által érintett célcsoport(ok):*

A projektben érintett célcsoportok rövid bemutatása, a bevonni tervezett személyek célcsoportonkénti létszámának részletezésével. A célcsoportok és a helyi közösség bevonásának (közösségi tervezés, megvalósítás), érintettségének és a tervezett fejlesztés rájuk vonatkozó hatásainak bemutatása. Itt szükséges kitérni arra is, hogy tervezett programok során bevonásra kerülnek-e a vállalt esélyegyenlőségi intézkedésen felül fogyatékkal élők, illetve hátrányos helyzetű fiatalok.

*2.1 A projekt tartalma, megvalósítandó tevékenységek:*

A fejlesztés keretében tervezett tevékenységek részletes bemutatása.

1. Kérjük jelölje meg, hogy a Felhívás keretében támogatható tevékenységek közül melyiket tervezi a projekt keretében megvalósítani. Itt szükséges bemutatni, hogy a tervezett fejlesztés hogyan segíti a felhívás céljának elérését és mennyiben számít innovatívnak, vagyis korábban a városban került-e sor hasonló tevékenység megvalósítására.
2. Kérjük, fejtse ki részletesen a tervezett fejlesztést! Amennyiben a projekt keretében infrastruktúra fejlesztés tervezett, kezdje az ismertetést a fejlesztéssel érintett épület(ek) jelenlegi állapotának leírásával épületenként, épületrészenként. Amennyiben közös használatú helyiségek is érintettek, kérjük azt is itt mutassa be!
* Ingatlankiváltás esetén:
	+ Indokolja az ingatlankiváltás szükségességét és a kiváltott ingatlan jövőbeni hasznosítását. Amennyiben a projekt keretében olyan infrastrukturális fejlesztés valósul meg, melynek során meglévő helyiségek kiváltása történik részletezni szükséges, a kiváltott helyiség jövőbeni hasznosítására vonatkozó elképzeléseket is.
	+ Amennyiben nem kerül sor férőhelybővítésre, kérjük, mutassa be hogy a meglévő férőhelyszám megtartása indokolt-e, vagy a jövőben a feladatellátási hely vonatkozásában várhatóan növekszik-e az igény férőhelyekre (tekintettel akár az új nevelési/gondozási épület vonzására).
* Ingatlanvásárlás esetén: az ingatlanvásárlás szükségességének és annak bemutatása, hogy a támogatást igénylő települési önkormányzat számára nem áll rendelkezésére olyan ingatlan, amelyet a gyermekek ellátására tudna hasznosítani.
* Kérjük amennyiben releváns mutassa be az új építés indokoltságát.
* Amennyiben a projektben arányosítás szükséges, úgy indokolja annak szükségességét, valamint mutassa be az arányosítási számítás levezetését. Az arányosítás elvégzéséhez Felhívás. 3.4.1.3-es pontja nyújt segítséget
1. Mutassa be a projekt kapcsolódását más projektekhez, fejlesztésekhez (pl.: ESZA jellegű tevékenységek)!

*2.2 A fejlesztés időbeli ütemterve:*

A fejlesztés során végrehajtani tervezett támogatható tevékenységek (A helyi felhívás 3.1. fejezete alapján) időbeli ütemezésének bemutatása.

*2.3 Szakmai eredmények és azok fenntartása:*

A tevékenységek végrehajtásával elérni tervezett eredmények bemutatása, illetve azok fenntartásának bemutatása: pl. a működtető, humán erőforrás, fenntarthatóságot biztosító intézkedések, együttműködések. A környezeti fenntarthatósági szempontok bemutatása.

*3.1. Horizontális szempontok:*

A tervezett fejlesztés hogyan járul hozzá a HKFS horizontális céljaihoz (esélyegyenlőség, fenntarthatóság).

*3.2. HKFS specifikus értékelési szempontoknak való megfelelés:*

Itt kell bemutatni, hogy a tervezett fejlesztés mennyiben felel meg a helyi felhívás 4.4.2. pontjában megjelölt tartalmi értékelési szempontoknak.